AfriForum stig eie maatskappy vir veiligheid | Netwerk24
Deur Gert Van Der Westhuizen 10 Oktober 2019 12:19
AfriForum het sy eie private veiligheidsmaatskappy gestig waarmee hy wil help om misdaad te bekamp en potensiële gevalle van onrus by veral skole te ontlont.
Kallie Kriel, uitvoerende hoof van AfriForum, het Donderdag op die Solidariteit Beweging se Toekomsberaad in Pretoria gesê Forum Sekuriteit is by die owerhede geregistreer.
Lede sal streng gekeur word en goeie opleiding kry. “Ons wil nie ’n klomp cowboys hê wat in die strate rondhardloop nie.”
Kriel sê AfriForum sal probeer om oral met die polisie saam te werk. Hy doen dit reeds op verskeie plekke.
Volgens Kriel word spanne opgelei om te help met die ontlonting van onrussituasies by veral skole, deur die minimum geweld te gebruik. Hy sê 3 800 mense is reeds vanjaar opgelei.
AfriForum het ook vanjaar vier lugsteuntakke gevestig. Dit behels dat dié organisasie met eienaars van private vliegtuie of helikopters saamwerk en hul brandstof betaal as observasie uit die lug nodig is – 19 operateurs van hommeltuie is ook al opgelei.
Meer oor: Solidariteit | Afriforum | Kallie Kriel